KOMMISSIONENS FORORDNING (EF) Nr. 2451/95 af 19. oktober 1995 om indledning af en undersøgelse vedrørende omgåelse af de antidumpingforanstaltninger, der ved forordning (EØF) nr. 2861/93 indførtes på importen af visse magnetplader (3,5" disketter) med oprindelse i Japan, Taiwan og Den Kinesiske Folkerepublik, ved import af visse magnetplader (3,5" disketter) med oprindelse i Canada, Filippinerne, Hongkong, Indien, Indonesien, Macao, Malaysia, Singapore og Thailand og om indførelse af registrering af denne import

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 1251/95 (2), særlig artikel 13 og 14,

efter konsultation i det rådgivende udvalg, og

ud fra følgende betragtninger:

A. ANMODNING

(1) Kommissionen har modtaget en anmodning i henhold til artikel 13, stk. 3, i forordning (EF) nr. 3283/94 (i det følgende benævnt »grundforordningen«) om at undersøge den påståede omgåelse af den antidumpingtold, der ved Rådets forordning (EØF) nr. 2861/93 (3) indførtes på importen af visse magnetplader (3,5" disketter) med oprindelse i Japan, Taiwan og Den Kinesiske Folkerepublik, ved import af 3,5" disketter med oprindelse i Canada, Filippinerne, Hongkong, Indien, Indonesien, Macao, Malaysia, Singapore og Thailand, om at gøre denne import til genstand for toldmyndighedernes registrering i henhold til artikel 14, stk. 5, i grundforordningen og, hvis det findes berettiget, at udvide ovennævnte antidumpingtold til også at omfatte importen af 3,5" disketter fra sidstnævnte lande.

B. ANMODENDE PART

(2) Anmodningen er indgivet af Diskma (Committee of European Diskette Manufacturers).

C. VARE

(3) Den pågældende vare er 3,5" disketter, som anvendes til optagelse og oplagring af indkodede digitale edb-data, og den tariferes i øjeblikket under KN-kode ex 8523 20 90. Denne kode er blot anført til orientering og har ingen bindende virkning for varens tarifering.

D. BEVISMATERIALE

(4) Anmodningen indeholder tilstrækkelige beviser til at opfylde bestemmelserne i grundforordningens artikel 13, stk. 1, om at antidumpingtolden på importen af 3,5" disketter med oprindelse i Den Kinesiske Folkerepublik og Taiwan omgås ved import med oprindelse i de lande, der er anført i betragtning 1.

(5) Der er fremlagt beviser for følgende:

a) Der har ganske klart fundet en ændring sted i handelsmønstret mellem de pågældende lande og Det Europæiske Fællesskab. Eksempelvis er markedsandelen for importen fra de lande, der er omfattet af anmodningen, steget fra 21 % i 1992 til 36 % i 1994. De tilsvarende tal for Den Kinesiske Folkerepublik og Taiwan udviser en næsten tilsvarende nedgang; der indførtes midlertidig told på importen fra disse lande i april 1993, og deres markedsandel er faldet fra 20 % i 1992 til 4 % i 1994.

Denne ændring i handelsmønstret skyldes angiveligt en praksis, for hvilken der ikke foreligger nogen tilstrækkelig gyldig grund eller økonomisk begrundelse ud over indførelsen af antidumpingtolden. Det gøres gældende, at transaktionerne i de anførte lande hovedsagelig består af omladning af 3,5" disketter, der er fremstillet i Den Kinesiske Folkerepublik og Taiwan. Eftersom produktionen fortsat finder sted i disse lande, vil en yderligere omladning kun give anledning til øgede omkostninger. Det eneste, der kan berettige dette ekstra trin i forsendelsen, er angiveligt udførelsen af visse mindre betydningsfulde funktioner (etikettering, ompakning) i omladningslandet, som har til formål at give varerne oprindelse i et land, der ikke er omfattet af den pågældende antidumpingtold.

b) Det gøres endvidere gældende, at virkningerne af tolden undergraves i henseende til priserne på og mængderne af de importerede varer. Det var formålet med antidumpingtolden på 3,5" disketter med oprindelse i Japan, Taiwan og Den Kinesiske Folkerepublik at sikre prisforhøjelser, der var tilstrækkelige til at afhjælpe dumpingimportens skadelige virkninger.

Ifølge den anmodende part er dette ikke sket; importværdien er generelt faldet fra 18 ECU pr. kg forud for indførelsen af antidumpingtold i 1993 til 13 ECU i 1994. Denne udviklingstendens er endog mere markant for importen fra de lande, for hvilke der angiveligt finder omgåelse sted.

c) Endelig påstås det, at der hvad angår importen fra de lande, der er omfattet af anmodningen, finder dumping sted i forhold til de tidligere fastslåede normalværdier. De fortsat faldende importpriser og data indeholdt i anmodningen støtter påstanden om, at eksportpriserne fra de pågældende lande i alle tilfælde er lavere end den normale værdi, der oprindeligt fastsattes for Japan, Taiwan og Den Kinesiske Folkerepublik.

E. PROCEDURE

(6) På baggrund af de beviser, der er indeholdt i anmodningen, har Kommissionen fastslået, at der foreligger tilstrækkelige beviser til at begrunde iværksættelsen af en undersøgelse i henhold til artikel 13, stk. 3, i grundforordningen og registrering af importen fra de af undersøgelsen omfattede lande i overensstemmelse med artikel 14, stk. 5, i nævnte grundforordning.

i) Spørgeskemaer

(7) Med henblik på at indhente de oplysninger, der anses for nødvendige for at gennemføre undersøgelsen, sender Kommissionen spørgeskemaer til de eksportører, der er anført i anmodningen samt i påkommende tilfælde til importører, der er forretningsmæssigt forbundet med disse eksportører. Samtidig sendes der et eksemplar af spørgeskemaet til alle kendte repræsentative sammenslutninger af eksportører. Der kan om fornødent indhentes oplysninger fra producenter i Fællesskabet.

(8) Eksportørerne i de lande, der er omfattet af undersøgelsen, bør opfordres til omgående at kontakte Kommissionen for at fastslå, om de er anført i anmodningen. Myndighederne i eksportlandene vil blive underrettet om, hvilke eksportører der er anført i anmodningen. De eksportører, der ikke er anført i anmodningen, fordi de ikke var kendt, bør snarest muligt anmode om et eksemplar af spørgeskemaet, da de også er omfattet af de frister, der er fastsat i denne forordning. Anmodninger om spørgeskemaer rettes skriftligt til nedenstående adresse med angivelse af den anmodende parts navn, adresse, telefon- og telefax-/telexnummer.

ii) Certifikater vedrørende ikke-omgåelse

(9) I overensstemmelse med artikel 13, stk. 4, i grundforordningen kan der gives bemyndigelse til, at der udstedes certifikater, der fritager importen af den pågældende vare fra registrering eller fra foranstaltninger, når der ikke er tale om omgåelse i forbindelse med den pågældende import.

Kommissionen behandler anmodninger om sådanne certifikater, forudsat at de er indgivet inden for den frist, der er fastsat i denne forordning, og er ledsaget af en fuldstændig besvarelse af det spørgeskema, som er omhandlet i betragtning 7.

F. FRISTER

(10) Af hensyn til en forsvarlig forvaltning bør der fastsættes en frist, inden for hvilken de berørte parter kan tilkendegive deres synspunkter skriftligt og fremlægge dokumentation til støtte herfor, forudsat at de kan godtgøre, at de sandsynligvis vil blive berørt af resultaterne af undersøgelsen. Der bør fastsættes en frist, inden for hvilken berørte parter skriftligt kan anmode om at blive hørt og påvise, at der er særlige grunde til, at de bør høres. Det bør endvidere anføres, at i tilfælde, hvor en berørt part nægter at give adgang til eller på anden måde undlader at meddele nødvendige oplysninger inden for den fastsatte frist eller lægger væsentlige hindringer i vejen for undersøgelsen, kan der i henhold i artikel 18 i forordning (EF) nr. 3283/94 træffes foreløbige eller endelige afgørelser, positive eller negative, på grundlag af de foreliggende oplysninger -

UDSTEDT FØLGENDE FORORDNING:

Artikel 1

Der indledes en undersøgelse i henhold til artikel 13, stk. 3, i forordning (EF) nr. 3283/94 vedrørende importen af visse magnetplader (3,5" disketter) henhørende under KN-kode ex 8523 20 90 og med oprindelse i Canada, Filippinerne, Hongkong, Indien, Indonesien, Macao, Malaysia, Singapore og Thailand.

Artikel 2

I medfør af artikel 14, stk. 5, i forordning (EF) nr. 3283/94 pålægges det toldmyndighederne at tage de nødvendige skridt til at registrere den import, der er omhandlet i artikel 1, for at sikre, at der kan opkræves told fra datoen for en sådan registrering, hvis den antidumpingtold, der gælder for importen af den pågældende vare med oprindelse i Japan, Taiwan og Den Kinesiske Folkerepublik, skulle blive udvidet til også at omfatte den import, der er omhandlet i artikel 1.

Registreringen ophører ni måneder efter denne forordnings ikrafttræden.

Varer, der er ledsaget af et toldcertifikat udstedt i henhold til artikel 13, stk. 4, i forordning (EF) nr. 3283/94, skal ikke registreres.

Artikel 3

Berørte parter må give sig til kende, fremføre deres synspunkter skriftligt og indgive oplysninger inden for en frist på 37 dage fra datoen for fremsendelsen af denne forordning til myndighederne i eksportlandene, hvis der i undersøgelsen skal tages hensyn til sådanne synspunkter og oplysninger. Berørte parter kan inden for samme frist også anmode om at blive hørt af Kommissionen og om at få udstedt et certifikat vedrørende ikke-omgåelse i henhold til artikel 13, stk. 4, i forordning (EF) nr. 3283/94. Fremsendelsen af denne forordning til myndighederne i eksportlandene anses for at have fundet sted på tredjedagen efter offentliggørelsen heraf.

Oplysninger vedrørende sagen og anmodninger om at blive hørt sendes til følgende adresse:

Europa-Kommissionen

Generaldirektoratet for Økonomiske Forbindelser med Tredjelande

(kontor I-C-2)

Att.: kontorchef A. J. Stewart

Cort 100 4/44

Rue de la Loi/Weststraat 200

B-1049 Bruxelles/Brussel (4).

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. oktober 1995.

På Kommissionens vegne

Leon BRITTAN

Næstformand

(1) EFT nr. L 349 af 31. 12. 1994, s. 1.

(2) EFT nr. L 122 af 2. 6. 1995, s. 1.

(3) EFT nr. L 262 af 21. 10. 1993, s. 4.

(4) Telex 21877 COMEU B; fax (32/2) 295 65 05.